62
Yerusalɛn taan nakisi fena
1 Siyon taana fe ra,
n mi n dunduma,
Yerusalɛn ma fe ra,
n mi n naxarama,
han a tinxinyaan yi makɛnɛn
alo sogen tematɔna,
a marakisin yi mayilen
alo xaye xidi dɛgɛne dimini.
2 Nayi, siyane ɛ tinxinna toma nɛn
mangane birin yi ɛ binyen to,
ɛ yi xili nɛnɛn sɔtɔ,
Alatala na naxan fala a dɛɛn na.
3 Ɛ findima nɛn manga kɔmɔti mayilenxin na Alatala yii,
e nun mangaya taxamaseri namuna ɛ Ala yii.
4 A mi fa falama ɛ ma sɔnɔn,
fa fala “Yama rabeɲinxina.”
A mi fa falama ɛ bɔxɔn ma sɔnɔn
fa fala “Bɔxɔ raxɔrixina.”
Koni ɛ xili bama nɛn
fa fala “N nafan yirena,”
a fala ɛ bɔxɔn ma
fa fala “Ɲaxalan futuxina.”
Bayo ɛ rafan Alatala ma,
a findima nɛn ɛ bɔxɔn kanna ra.
5 Ɛ diine ɛ yamanan masuxuma nɛn
alo banxulanna sungutunna futuma kii naxan yi,
ɛ yi findi sɛwan na ɛ Ala xa
alo ɲaxalandina a xɛmɛn nasɛwama kii naxan yi.
6 Yerusalɛn kaane, n bata kantan tiine dɔxɔ ɛ taan makantan yinna xuntagi,
kɔɛɛn nun yanyin na,
e mi e dunduma.
Ɛ tan naxanye taana fe rabirama Alatala ma
ɛ nɛma a maxandɛ,
ɛ nama ɛ matabu de!
7 Ɛ mɔn nama tin
a fan xa a raxara
han a yi Yerusalɛn rasabati,
bɔxɔ xɔnna muxune birin yi a tantun.
8 Alatala bata a kɔlɔ a yiifanna nun a sɛnbɛ gbeeni, a naxa,
“N mi fa ɛ bogi seene soma ɛ yaxune yii e balon na mumɛ,
xɔɲɛne mi fa ɛ manpa nɛnɛn minɲɛ mumɛ,
ɛ wali xɔnna.
9 Koni naxanye bogi seene xabama,
ne nan e donma
e Alatala tantun,
naxanye na manpa bogine malan,
ne nan e igen minma
n ma yire sariɲanxin yinna kui.”
10 Ɛ mini,
ɛ mini taan so dɛɛne ra!
Ɛ kirani tɔn yamaan yɛɛ ra!
Ɛ kiraan nafala,
ɛ a rafala, ɛ gɛmɛne ba a xɔn,
ɛ taxamasenni te, a siyane xa fa.
11 Ɛ a mato, Alatala a xuiin naminima
han bɔxɔn danne ra,
a naxa, “Ɛ a fala Siyon kaane xa,
ɛ naxa, ‘Ɛ a mato,
ɛ rakisimaan fama!
Ɛ a mato, a fama
e nun a muxu sɔtɔxine,
a kɔntɔnna biraxi a fɔxɔ ra.’ ”
12 A falama nɛn ne ma
a “Yama Sariɲanxina,
Alatalaa Muxu Xunbaxine.”
A falama nɛn ne ma
a “Ala Yamaan Naxan Xɔn Fenxi,
Taan Naxan Mi Fa Rabeɲinxi.”