4
Setana yi kata Yesu ratantandeni
Maraka 1.12-13, Luka 4.1-13
1 Na xanbi ra, Alaa Nii Sariɲanxin yi Yesu xali tonbonni alogo Yinna Manga Setana xa kata a ratantan feen na. 2 Yesu yi soge tonge naanin kɔɛ tonge naanin ti sunni, a mi donse don, sunna yi a suxu.* 3 Maratantan tiin yi fa Yesu fɛma, a naxa, “Xa Alaa Dii Xɛmɛn nan i tan na, a fala gɛmɛni itoe xa, e xa maxɛtɛ burun na.” 4 Yesu yi a yabi, a naxa, “A sɛbɛxi Kitabun kui, a naxa, ‘Muxun mi balon donseen xan gbansan na fɔ Ala falan naxanye birin tima.’† ”
5 Yinna Manga Setana yi Yesu tongo, a siga a ra Taa Sariɲanxini,‡ a sa a ti Ala Batu Banxin xun tagi. 6 A yi a fala Yesu xa, a naxa, “Xa Alaa Dii Xɛmɛn nan i tan na, tugan, amasɔtɔ a sɛbɛxi Kitabun kui, a naxa,
‘Ala yamarin fima nɛn a malekane ma i ya fe yi.
E yi i tongo, alogo i nama i sanna din gɛmɛ yo ra.’§ ”
7 Yesu yi a yabi, a naxa, “A mɔn sɛbɛxi Kitabun kui, a naxa, ‘I nama i Marigina Ala mato bunbani.’* ”
8 Na xanbi ra, Yinna Manga Setana mɔn yi a tongo, a siga a ra geya gbeen fari, a dunuɲa mangayane nun a binyene birin yita a ra. 9 Setana yi a fala a xa, a naxa, “Xa i xinbi sin n bun ma, i yi n batu, n ni itoe birin fima i ma nɛn.” 10 Yesu yi a yabi, a naxa, “Setana, keli be! Amasɔtɔ a sɛbɛxi Kitabun kui, a naxa, ‘I xa i Marigina Ala binya, i yi a keden peen batu.’† ”
11 Nayi, Yinna Manga Setana yi keli Yesu fɛma. Malekane yi fa a mali.
Yesu yi a wanla fɔlɔ Galile yi
Maraka 1.14-15, Luka 4.14-15
12 Yesu a mɛ waxatin naxan yi, a e bata Yoni sa kasoon na, a siga Galile yamanani. 13 A mi fa dɔxɔ Nasarɛti taani sɔnɔn, a sa dɔxɔ Kapɛrunan taani Galile daraan dɛ Sabulon nun Nafatali bɔxɔni. 14 A na ligaxi nɛn, alogo Nabi Esayi naxan falaxi, na xa kamali, a naxa,
15 “Sabulon kaan nun Nafatali kaan
naxanye baan binni, Yurudɛn baan dɛ,
siya gbɛtɛne gbeen Galile naxan na,
16 yamaan naxan dɔxi dimini,
ne bata kɛnɛn gbeen to.
Naxanye dɔxi sayaan dimini,
kɛnɛnna bata mini ne ma!”‡
17 Na waxatini, Yesu yi kawandin ba fɔlɔ, a naxa, “Ɛ xun xanbi so ɛ hakɛne yi! Amasɔtɔ Ariyanna Mangayaan bata maso.”
Yesu yi muxu naanin xili
Maraka 1.16-20, Luka 5.1-11
18 Yesu sigan tima Galile Daraan dɛxɔn ma waxatin naxan yi, a yi ngaxakedenma firin to. Yɛxɛ suxun nan yi e ra. Simɔn naxan xili Piyɛri§ e nun a ngaxakedenna, Andire, e yi yɛxɛ suxuni yalaan na darani. 19 Yesu yi a fala e xa, a naxa, “Ɛ bira n fɔxɔ ra. N xa ɛ findi muxu fenne ra Ala xa alo ɛ yɛxɛn suxuma kii naxan yi.” 20 E yi e yalane sa mafurɛn! E bira a fɔxɔ ra. 21 A sigaxin yɛɛn na ndedi, a yi ngaxakedenma firin gbɛtɛye to, Yaki nun Yoni, Sebede a dii xɛmɛne. E nun e fafe yi e yalane yitɔnma kunkin kui. Yesu yi e xili. 22 E yi e fafe lu kunkin kui sa! E bira Yesu fɔxɔ ra.
Yesu yi yamaan mali
Luka 6.17-19
23 Yesu yi siga Galile yamanan birin yi, a yamaan xaran e salide banxine yi. A yi Ariyanna Mangayana fe Xibaru Faɲin kawandin ba e xa, a yi yamaan furetɔne rakɛndɛya furen sifan birin ma. 24 Muxune yi na feen xibarun mɛ Siriya yamanan birin yi. Yamaan yi fa furetɔɔn sifan birin nun tɔrɔ muxune ra e nun ɲinan ɲaxin yi naxanye fɔxɔ ra e nun gan furetɔne nun lɛbutɛnne. Yesu yi ne birin nakɛndɛya. 25 Yama gbeen yi bira a fɔxɔ ra keli Galile yamanan nun Taa Xun Fune yi. Ndee fan yi sa keli Yerusalɛn nun Yudaya nun Yurudɛn baan kidi ma.
* 4:2 Na waxatini, muxun na yi sunna suxu, a mi yi donseen donma hali kɔɛɛn na. Waxatina nde yi, e mɔn yi a ɲɛnige e nama igen fan min hali kɔɛɛn na. † 4:4 Sariyane 8.3 ‡ 4:5 Yerusalɛn nan xili Taa Sariɲanxina bayo a rasariɲanxi Ala xa. Na feen sɛbɛxi Yaburin 87.1-3 kui. § 4:6 Yaburi 91.11-12 * 4:7 Sariyane 6.16 † 4:10 Sariyane 6.13 ‡ 4:16 Esayi 8.23 han 9.1 § 4:18 Muxune mɔn Piyɛri ma a Pita.