3
Yɛɛratine sɔnne
1 N bata a fala, n naxa,
“Yaxuba bɔnsɔn mangane
Isirayila bɔnsɔn kuntigine,
ɛ tuli mati iki!
Ɛ tan xa mi lan
ɛ sariyan kolon ba?
2 Fe faɲin naɲaxu ɛ tan naxanye ma,
a ɲaxin yi rafan ɛ ma,
ɛ muxune kidin nun e suben bama e ma
han e xɔnna.
3 Ɛ n ma yamaan suben donma,
ɛ yi e kidin ba,
ɛ yi e xɔnne yigira,
ɛ yi e yisɛgɛ
alo suben naxan sama tunden kui.”
4 Nanara, mangane na gbelegbele Alatala ra,
a mi e yabima.
A yɛtagin luxunma nɛn e ma na waxatini,
e kɛwali ɲaxine fe ra.
Wule nabine sɔnne
5 Alatala ito nan falaxi lan nabine fe ma
naxanye n ma yamaan nalɔma ayi, a naxa,
“Donseen nɛma e dɛ,
e muxune xibaruma bɔɲɛ xunbenla nan na.
Koni xa naxanye mi e kima donseni
e yɛngɛn nan nakelima ne ma.
6 Nanara, kɔɛɛn soma nɛn ɛ ma
ɛ mi fa fe toon tima alo xiyena,
dimin yi so,
fe yo mi fa makɛnɛnma ɛ xa.
Sogen birama nɛn na nabine mabinni,
kɛnɛnna yi findi dimin na e xa.”
7 Sayibane yagima nɛn
e nun naxanye birin waliyiya falane tima.
Ne e yɛtagine luxunma nɛn yagini
amasɔtɔ Ala mi e yabima.
8 Koni n tan, n lugoxi sɛnbɛn na
e nun Alatalaa Nii Sariɲanxin
nun kiti sa kɛndɛn nun fangana
alogo n xa Yaxuba bɔnsɔnna Ala matandine yita a ra
e nun Isirayila bɔnsɔnna yulubina.
9 Nayi, ɛ tuli mati ito ra,
Yaxuba bɔnsɔn mangane,
ɛ tan Isirayila bɔnsɔn kuntigine,
kiti kɛndɛn naɲaxu ɛ tan naxanye ma
ɛ yi fe faɲine birin yifu,
10 ɛ tan naxanye Siyon taan tima wunli,
ɛ yi Yerusalɛn ti gbaloni.
11 Mɛn mangane kitin sama,
e dimi yi seen nasuxu mayifuni.
Mɛn saraxaraline xaranna tima,
alogo e xa e saren sɔtɔ.
Mɛn nabine fe famatɔne xibarune falama,
alogo e xa gbetin sɔtɔ.
Anu, e mɔn fa e diganma Alatala yi,
e susu a falɛ, e naxa,
“Alatala mi en tagi ba?
Tɔrɔ yo mi fama en ma.”
12 Nanara, ɛ tan ma fe ra,
Siyon taani buxama nɛn alo xɛɛna,
Yerusalɛn findima nɛn taa xɔnna ra.
Ala Batu Banxin tixi geyaan naxan ma,
na findima nɛn fɔtɔnna yire matexin na.