16
Dawuda Ala tantun fena
1 Na xanbi ra, e yi fa Alaa Kankiraan na, e fa a dɔxɔ bubun kui, Dawuda naxan nafalaxi a dɔxɔden na. E yi saraxa gan daxine nun bɔɲɛ xunbeli saraxane ba Ala xa. 2 Dawuda to yelin na saraxane bɛ, a yi duba Isirayila yamaan xa Alatala xinli. 3 Na xanbi ra, a yi burun nun tamaro bogi xare rafalaxin nun ɲaxun danna rafalaxin xundi keden keden so Isirayila kaane birin yii, xɛmɛn nun ɲaxanla.
4 A yi Lewina ndee sugandi alogo e xa wali Alatalaa Kankiraan yɛtagi, e Alatala maxandi, e barikan bira Isirayilaa Ala xa, e a tantun. Ne xinle ni itoe ra: 5 Asafi, naxan findi e kuntigin na e nun Sakari, naxan findi kuntigi firinden na e nun Yeyiyɛli nun Semiramoti nun Yɛxiyɛli nun Matitiya nun Eliyabi nun Bɛnaya nun Obedi-Edɔn nun Yeyiyɛli. Kondenne nun bɔlɔnne yi e yii. Kariɲanne yi Asafi yii. 6 Saraxaraline, Bɛnaya nun Yaxasiyeli yi xɔtane fema Alaa Layiri Kankiraan yɛtagi.
7 Dawuda bɛtini ito so Asafi nun a muxune yii na lɔxɔn nin a singeni alogo e xa Alatala tantun.
Yaburin 105.1-15
8 Ɛ Alatala tantun.
Ɛ yi a maxandi.
A bata naxan liga,
ɛ na fala siyane xa.
9 Ɛ bɛtin ba a xa,
ɛ yi a tantun bɛtine yi,
ɛ yi a kabanako feene birin fala.
10 Ɛ ɛ kanba a xili sariɲanxini.
Naxanye birin Alatala fenma,
ne xa sɛwa.
11 Ɛ ɛ yɛɛ rafindi Alatala nun a sɛnbɛn ma,
ɛ lu a fenɲɛ waxatin birin.
12 A wali faɲin naxanye ligaxi
e nun a kabanako feene
nun a kitin naxanye saxi,
ne fe xa rabira ɛ ma,
13 ɛ tan Isirayila bɔnsɔnna,
a walikɛne,
ɛ tan Yaxubaa diine,
Ala naxanye sugandixi.
14 A tan nan Alatala ra,
en ma Ala.
A tan nan bɔxɔn birin kitisaan na.
15 A ɲɔxɔ luma a layirin xɔn ma nɛn han habadan,
e nun a falane fe han mayixɛtɛ wuli keden,
16 e nun a layirin naxan xidi
e nun Iburahima tagi,
a yi a kɔlɔ Isiyaga xa.
17 A mɔn yi a ragidi Yaxuba ma sariyan xɔn,
a findi habadan layirin na Isirayila kaane xa.
18 A yi a fala, a naxa,
“N Kanan yamanan soma nɛn
ɛ nun i yixɛtɛne yii ɛ kɛɛn na.”
19 E mi yi wuya nun.
Xɔɲɛ dando nan tun yi e ra na yamanani.
20 E yi kelima nɛn siyana nde yɛ
e siga nde gbɛtɛ yɛ,
e keli yamanana nde yi
e siga nde gbɛtɛ yi.
21 Koni, a mi tinɲɛ muxu yo xa e ɲaxankata.
A mangane rakolon nɛn e fe yi, a naxa,
22 “Ɛ nama fefe liga n ma muxu sugandixine ra.
Ɛ nama fefe ɲaxi liga n ma nabine ra.”
Yaburin 96
23 Dunuɲa muxune birin xa bɛtin ba Alatala xa.
Ɛ yi lu a raliyɛ waxatin birin yi
fa fala a bata en nakisi.
24 Ɛ a binyena fe fala siyane birin xa,
ɛ yi a kabanako feene rali muxune birin ma.
25 Alatala gbo,
a lan a xa matɔxɔ han!
A lan a xa binya dangu alane birin na.
26 Siyane alane birin findixi ala fuune nan na,
koni Alatala tan bata koren da.
27 A rabilinxi nɔrɔn nun gboon nan na.
A konna rafexi sɛnbɛn nun sɛwan nan na.
28 Ɛ tan dunuɲa siyane birin,
ɛ fa Alatala tantun,
ɛ yi a tantun a binyen nun a sɛnbɛna fe ra.
29 Ɛ fa Alatala tantun a xili binyena fe ra.
Ɛ fa kiseene ra a yɛtagi.
Ɛ Alatala batu a nɔrɔ sariɲanxini.
30 Dunuɲa muxune,
ɛ xuruxurun a yɛtagi.
Dunuɲa a kiini, a mi yigisanma.
31 Kore xɔnna nun bɔxɔ xɔnna xa sɛwa han!
Ɛ yi a fala siyane xa,
a Alatala nan mangan na.
32 Fɔxɔ igen xa a xuini te
e nun seen naxanye a xɔrɛ ra.
Burunna xa sɛwa
e nun a yi seene birin.
33 Fɔtɔnna wudine xa sɔnxɔ sɛwani,
e sɔnxɔ Alatala yɛtagi,
amasɔtɔ a fama nɛn.
A fama nɛn a kitin sa dunuɲa yi.
Yaburin 106.1, 47-48
34 Ɛ Alatala tantun amasɔtɔ a fan.
A hinanna luma nɛn habadan!
35 Ɛ a fala Ala xa, ɛ naxa,
“Ala, nxu rakisi,
nxu ratanga siya gbɛtɛne ma,
alogo nxu xa i xili sariɲanxin tantun,
na yi findi nxu kanba xunna ra.”
36 Barikan xa bira Alatala xa, Isirayilaa Ala
habadan han habadan!
Nayi, yamaan yi a fala, e naxa,
“Amina! Tantunna Alatala xa.”
37 Dawuda yi Asafi nun a ngaxakedenne yamari a e xa wali Alatalaa Layiri Kankiraan yɛtagi waxatin birin. 38 A yi Yedutun ma diina Obedi-Edɔn nun Xosa nun a muxu tonge sennin muxu solomasɛxɛ yamari a e xa so dɛɛn kantan. 39 Saraxaraliin Sadɔki nun a ngaxakedenne yi lu Alatalaa Batu Bubuni naxan yi tixi taan kideni Gabayon yi. 40 E yi lu saraxa gan daxine bɛ Alatala xa xɔtɔnna nun ɲinbanna alo a sɛbɛxi Alatalaa sariyani kii naxan yi, a naxan soxi Isirayila kaane yii. 41 Heman nun Yedutun nun muxun naxanye yi sugandixi, ne fan yi na alogo e xa Alatala tantun, bayo a hinanna luma nɛn habadan! 42 Heman nun Yedutun yi xɔtane fema, e yi kariɲanne maxama alogo e xa bɛtin ba Ala xa. Yedutun ma diine nan yi na dɛ kantanne ra.
43 Na xanbi ra, yamaan birin yi siga e konni. Dawuda fan yi xɛtɛ a konni dubadeni a denbayaan xa.