24
1 Balami yi a to fa fala a yi rafan Alatala ma a xa duba Isirayila xa. Nayi, a mi kɔɛraya feene rawali alo waxatin danguxine yi. Koni a yi a yɛɛ rafindi tonbonna binni. 2 Balami to a yɛɛne rakeli, a yi Isirayila kaane to malanxi bɔnsɔn yɛɛn ma. Nayi, Alaa Nii Sariɲanxin yi godo a ma. 3 Balami yi waliyiya falane ti, a naxa,
N tan Balami, Beyori a dii xɛmɛna,
n tan naxan feene fixɛn toma,
n ma falan ni i ra:
4 N ni ito nan falama,
n tan naxan Alaa falane mɛma,
naxan fe toon tima alo xiyene
fata Ala Sɛnbɛ Kanna ra,
naxan a xinbi sinma,
a yɛɛne yi rabi.
5 Yaxuba bɔnsɔnna,
ɛ tan Isirayila kaane!
Ɛ dɔxɔdene tofan!
6 E wuya bɔxɔn fari alo baane,
alo nakɔne baan dɛ,
alo Alatala sansi xiri faɲin naxanye sixi,
alo suman wudine igene dɛ.
7 E ige ramaradene rafema nɛn ken!
E sansine ige sa a faɲin na!
E mangan gboma nɛn Manga Agaga xa,
a mangayaan sɛnbɛn gboma ayi nɛn.
8 Ala nan faxi e ra
sa keli Misiran yi,
a nɔɔn tima e xa
alo burunna ɲingena.
E siyane nɔma nɛn
naxanye e yɛngɛma,
e yi e bun e xalimakunle ra,
e yi e xɔnne yigira.
9 E e sama nɛn alo yatane.
Nde susuɛ e rakelɛ?
Naxan na duba i xa,
Ala xa na kanna baraka!
Naxan na i danga,
Ala xa na kanna danga!
10 Balaki yi xɔlɔ Balami ma han! A yi a yiine bɔnbɔ, a yi a fala Balami xa, a naxa, “N ni i xilixi nɛn alogo i xa n yaxune danga, koni i tan bata duba e xa sanɲa ma saxan. 11 Iki keli be, siga i konni. N yi a ragidixi nɛn n xa i saren fi han, koni Alatala bata i kuma!” 12 Balami yi Balaki yabi, a naxa, “Anu, n na a fala nɛn i ya xɛrane xa, n naxa, 13 ‘Hali Balaki a banxin so n yii naxan nafexi gbetin nun xɛmaan na, n mi nɔɛ Alatalaa yamarin matandɛ fefe ma. Alatala na naxan fala, fɔ n xa na nan fala.’ 14 Awa iki, n bata siga n kon kaane fɛma. Koni ɛ tuli mati. N xa i rakolon siyani ito naxan ligama i ya yamaan na waxati famatɔni.”
15 Balami yi waliyiya falane ti, a naxa:
N tan Balami, Beyori a dii xɛmɛna,
n tan naxan feene fixɛn toma,
n ma falan ni i ra:
16 N ni ito nan falama,
n tan naxan Alaa falane mɛma,
naxan Kore Xɔnna Ala wundo feene kolon,
naxan fe toon tima alo xiyena
fata Ala Sɛnbɛ Kanna ra,
naxan a xinbi sinma,
a yɛɛne yi rabi.
17 N na a toma,
koni iki mi a ra.
N na a toma,
koni a mɔn makuya.
Sarena nde minima nɛn Yaxuba bɔnsɔnni,
mangan kelima nɛn Isirayila yamanani.
A Moyaba yamanan mangane yɛngɛma nɛn,
a Seti bɔnsɔnna nɔ.
18 A Edɔn yamanan tongoma nɛn,
e nun Seyiri yamanana, a yaxuna.
Koni Isirayila sɛnbɛn gboma ayi nɛn.
19 Nɔ tiin minima nɛn Yaxuba bɔnsɔnni,
a yi e taane muxu dɔnxɛne raxɔri.
20 Balami yi Amalɛkine to. A yi waliyiya falan ti, a naxa:
Amalɛki nan yi yamana singen na dunuɲa yi,
koni dɔnxɛn na,
a tununma nɛn habadan!
21 A mɔn yi Keni kaane to. A yi waliyiya falan ti, a naxa:
I dɔxɔden natangaxi,
alo xɔliin naxan a tɛɛn saxi faranna ra.
22 Koni Asuri na ɛ suxu konyiyani,
Kenine ɲanma nɛn.
23 A mɔn yi waliyiya falan ti, a naxa:
Ee! Ala na ito liga,
nde luyɛ a nii ra?
24 Kunkine kelima nɛn Sipiri yi,
e yi Asuri rayarabi, e nun Eberi.
Koni e fan faxama nɛn.
25 Balami yi keli, a xɛtɛ a konni. Balaki fan yi siga.