47
Ala fisamanten mangana
1 Koraa diine bɛtina, bɛti baane kuntigin xa.
2 Ɛ tan, siyane birin xa ɛ yiin bɔnbɔ,
ɛ sɔnxɔ, ɛ xuini te sɛwani Ala xa!
3 Alatala, Kore Xɔnna Ala magaxu han!
Manga gbeen na a ra dunuɲa birin xun na!
4 A bata nɔɔn fi en ma siyane xun na,
a yamane raso en ma nɔɔn bun.
5 A bɔxɔn sugandi nɛn nxu xa,
Yaxuba bɔnsɔnne sabatima
dɛnaxan yi,
a naxanye xanuxi.
Bɛti xuini te.
6 Ala bata dɔxɔ a mangaya gbɛdɛni.
Yamaan sɔnxɔma sɛwani,
xɔta xuine yi mini Alatala xa.
7 Tantun bɛtin ba Ala xa,
bɛtine ba han!
Tantun bɛtin ba en ma mangan xa,
bɛtine ba han!
8 Ala nan mangan na dunuɲa birin xun na,
ɛ a tantun bɛtini.
9 Ala dɔxi a manga gbɛdɛ sariɲanxini,
a mangayaan nabama siyane xun na.
10 Siyane mangane sama nɛn
Iburahimaa Alaa yamaan fari.
A tan nan gbee dunuɲa ganle birin na.
Ala gbo han!