88
Mawugana malina fe ra
1 Sigi sariɲanxina. Koraa diine tantun bɛtina, bɛti baane kuntigin xa. A xa ba xulenna ra. Esira yixɛtɛna nde Heman ma fala ɲaxumɛna.
2 Alatala, Ala naxan n nakisima,
kɔɛɛn nun yanyin na,
n gbelegbelema i tan nan na.
3 N ma maxandi xuiin xa i li.
I tuli mati n ma mawuga xuiin na!
4 Tɔrɔ wuyaxi bata n niini li,
sayaan bata maso n na.
5 E n yatɛma
alo naxanye sigama gaburun na.
N fangan birin bata ɲan.
6 E bata n nabeɲin faxa muxune yɛ,
alo muxu faxaxine gaburun na,
alo i bata ɲinan naxanye xɔn,
i mi fa sese ligama naxanye xa.
7 I bata n woli ayi bilingan tilinxin na dimi gbeeni.
8 I ya xɔlɔn bata gbo ayi n ma,
i n yigbɛtɛnma i sɛnbɛn na.
Bɛti xuini te.
9 I bata n xɔyine makuya n na,
i bata n findi se ɲaxin na e yɛɛ ra yi.
N balanxi, n mi nɔɛ minɛ.
10 N yɛɛne bata wasa tɔrɔn na,
n ni i xilima lɔxɔ yo lɔxɔ,
Alatala, n na n yiine yibandunma i tan nan ma.
11 I kabanako feen ligɛ faxa muxune xa ba?
Faxa muxune kelɛ ba,
e yi i tantun?
Bɛti xuini te.
12 Muxuna i ya hinanna fe falɛ gaburun kui ba?
I ya lannayana fe falɛ halagi yireni ba?
13 I ya kabanako feene toɛ dimini ba?
Ɲinan tima binbine xɔn dɛnaxan yi,
i ya tinxinyaan kolonɲɛ mɛnni ba?
14 Alatala, n bata i xili, n mali.
N ni i maxandima xɔtɔn yo xɔtɔn.
15 Alatala, nanfera i i mɛxi n na?
Nanfera i i yɛtagi luxunxi n ma?
16 Xabu n dii ɲɔrɛna,
n yi tɔrɔni.
N yi masoxi sayaan na.
Gaxun bata n yili,
n yigitɛgɛ.
17 I ya xɔlɔ gbeen bata godo n ma.
I n kuisan gbeen naxan ti,
na bata n halagi.
18 Kuisanne n nabilinxi waxatin birin
alo fufana, e bata n nabilin yiren birin yi.
19 I bata n lanfane nun n xɔyine makuya n na.
N fa dimin nan tun kolon.